Der er godt gang i handlen i Aalborg Storcenter, hvor der bliver købt julegaver i stor stil. Både til udsatte og til kundernes egne familier.

Årets tilbudsfest er i fuld gang i Aalborg Storcenter. Inden middag fredag havde 7.000 kunder allerede været forbi for at sikre lidt julegaver. En af dem er Natasha Brødløs fra Svenstrup. - Vi skal ud at se på julegaver til det meste af familien, så de er blevet bedt om at sende ønskesedler lidt tidligere, så de kan få en lidt større gave, fortæller hun. Frygtede for årets julehandel Faktisk går handlen i centret allerede over al forventning. Det fortæller centermanager Niels Adolfsen til TV2 Nord. - Der er godt fyldt af kunder, og butikkerne har givet tilbuddene et ekstra nøk opad, siger han glad. Men er der grund til optimisme om julehandlen, når vi står i en krise? - Jeg har da haft ondt i maven og tænkt over, om julehandlen ville blive ramt i år, men vi er blevet positivt overraskede både over antallet af kunder og over, hvor meget de køber, svarer han. I Aalborg Storcenter er der et juletræ, hvor man kan donere julegaver til børn i socialt udsatte familier, og også der er centerchefen blevet overrasket. For der er nemlig blevet doneret et stort antal gaver selvom der er krise. - Det har simpelthen været overvældende, slutter Niels Adolfsen.